Bronkoskopi er innvendig undersøkelse av luftveiene, altså stemmebånd, luftrør og bronkier. Bronkoskopet er en 6 millimeter tykk slange som føres via munnen og ned i luftveiene. Avansert bildeteknologi sender bildene fra bronkoskopet og til en videoskjerm.

Gjennomføring

Før undersøkelsen legges en tynn nål i armen (venflon), og vi gir intravenøs medisin som virker avslappende og hostedempende. Deretter sprayes lokalbedøvelse i svelget. Denne smaker bittert, og du blir nummen i svelget. Oksygen tilføres via en tynn slange i nesen. For å unngå biteskader på bronkoskopet, får du en kloss mellom tennene som bronkoskopet føres gjennom. Puls, blodtrykk, hjerterytme og oksygeninnhold i blodet overvåkes underveis.

Når bronkoskopet føres ned i luftveiene, er det vanlig å oppleve hoste. For å dempe denne hosten sprayer vi også luftrøret og bronkiene med lokalbedøvelse gjennom bronkoskopet. Hosten gir seg derfor etter en kort stund.

Bronkoskopet inneholder en kanal, og gjennom denne kan man suge opp slim eller skyllevann til dyrkning på bakterier eller andre mikroorganismer. Man kan også ta celle- eller vevsprøver ved hjelp av børster, små tenger eller tynne nåler.

Prøv å slappe av best mulig undersøkelsen, og puste dypt og rolig. Selve undersøkelsen varer sjelden mer enn 30 minutter.

Faste

Undersøkelsen skal utføres fastende. Du må derfor ikke spise, tygge tyggegummi, røyke eller drikke annet enn vann eller saft de siste 4 timene før undersøkelsen. Vann og saft kan drikkes inntil 2 timer før, eventuelle medisiner likeså. Du kan spise og drikke som normalt fra to timer etter undersøkelsen.

Blodfortynnende medisiner

Bruker du blodfortynnende medisiner? Ta kontakt med oss for å avtale dosering av disse før undersøkelsen.

Bivirkninger og komplikasjoner

Forbigående heshet er vanlig. Noen får feber samme dag. Dersom det er tatt vevsprøve kan man få litt blodstriper i oppspytt ved hoste.

For polikliniske pasienter

Du kan ligge og hvile ut en kort stund etter undersøkelsen. Etter at du har spist kan du reise hjem. De medisinene vi gir har innvirkning på kjøreevnen, og du kan derfor ikke kjøre egen bil undersøkelsesdagen.

Mer informasjon får du ved henvendelse til Lungepoliklinikken – telefon 55 97 40 89 mellom kl 08.00 og 15.00

Kryssreferanser

Eksterne referanser